Foilsiú iarratais ar leasú Aontais ar shonraíocht táirge maidir le hainm in earnáil an fhíona de bhun Airteagal 97(3) de Rialachán (AE) Uimh. 1308/2013 ó Pharlaimint na hEorpa agus ón gComhairle

(2022/C 74/07)

Leis an bhfoilsiú seo tugtar an ceart chun cur i gcoinne an iarratais de bhun Airteagal 98 de Rialachán (AE) Uimh. 1308/2013 ó Pharlaimint na hEorpa agus ón gComhairle (1) laistigh de 2 mhí ó dháta an fhoilsithe seo.

IARRATAS AR LEASÚ AONTAIS AR AN tSONRAÍOCHT TÁIRGE

“ Jumilla”

PDO-ES-A0109-AM05

Dáta an iarratais: 10 Feabhra 2021

1. Iarratasóir agus leas dlisteanach

Consejo Regulador D.O. “Jumilla” (an Bord Rialála um an Sonrúchán Tionscnaimh “Jumilla”)

An comhlachas arb é atá ann gach fíonsaothraí agus fíonlann a fhásann fíonchaora agus a dhéanann fíon atá beartaithe le haghaidh an tsonrúcháin tionscnamh faoi chosaint (STFC) “Jumilla” nó atá ina theideal a tháirgeadh, a stóráil nó a bhuidéalú.

2. Teideal sa tsonraíocht táirge a ndéanfaidh na leasuithe difear dó

☐ Ainm an táirge

☐ Catagóir an táirge fíniúna

☐ Nasc

☒ Srianta margaíochta

3. Tuairisc agus cúiseanna leis an leasú

Pacáistiú laistigh den limistéar geografach críochaithe agus an rogha a bhaint an fíon atá faoi chosaint a aistriú i mbulc-choinsíneachtaí chuig fíonlanna nach gcumhdaítear le STFC.

a) Teideal na sonraíochta táirge a ndéantar difear dó: 8. Ceanglais is infheidhme

b) Ranna doiciméid aonair a ndéantar difear dóibh: 9. Coinníollacha breise

Cúiseanna:

Is leasú Aontais é a thagann faoi cheann amháin de na catagóirí dá bhforáiltear in Airteagal 14(1) de Rialachán (AE) 2019/33, an ceann seo a leanas go sonrach: srianta breise i dtaca le margaíocht a dhéanamh ar an táirge.

De bhun Airteagal 4 de Rialachán (AE) Uimh. 2019/33, tugtar réasúnú mar a leanas maidir leis an leasú:

Cúiseanna a bhaineann le cáilíocht

— Ní thagann deireadh le táirgeadh fíonta “Jumilla” (STFC) leis an bpróiseas faoina n-athraítear úrfhíon fíonchaor go fíon trí choipeadh alcólach agus trí phróisis fhorlíontacha eile, ach cuirtear deireadh leis leis an bpacáistiú. Ní mór an chéim sin a mheas mar an chéim deiridh i dtáirgeadh na bhfíonta sin, ós rud é go mbaineann cleachtais fhíoneolaíocha eile leis a d’fhéadfadh difear a dhéanamh do na saintréithe speisialta, eadhon scagachán, cobhsú agus cineálacha éagsúla beart ceartaitheach. Thairis sin, in go leor cásanna, bíonn gá le tréimhse aosaithe i mbuidéil, a dhéantar ar racaí buidéal na bhfíonlann deimhnithe, chun barr feabhais a chur ar an bhfíon críochnaithe. Go deimhin, leis na ceachtanna ar fad a foghlaimíodh ón gcead a tugadh an fíon a thógáil ón limistéar críochaithe i mbulc-choinsíneachtaí, léiríodh tábhacht na céime deiridh sin i dtáirgeadh an fhíona do tháirgeoirí. Tugadh aitheantas don ainmniúchán tionscnaimh sin sa Spáinn in 1966. Mar aon leis an gcuid eile den earnáil, le linn a staire fada rinneadh dul chun cinn suntasach maidir le ceanglais cháilíochta a mhéid sin gur réamhchoinníoll cáilíochta atá san fhaireachán cúramach a dhéantar ar bhuidéalú sa lá atá inniu ann. Chuige sin, is mian leis an earnáil í féin a áirithiú go ndéanfaí faireachán den sórt sin ar aon fhíon atá i dteideal an t-ainm “Jumilla” a bheith air. Is leor a léiriú gur onnmhairíodh 86 % d’fhíon an STFC sin i mbulc-choinsíneachtaí 20 bliain ó shin le linn shéasúr 2000-2001, ach sa lá atá inniu ann nach n-onnmhairítear ach tuairim agus 4 % de.

— Thairis sin, tá sé soiléir go méadaítear ar an mbaol go ndéanfar athruithe ar an táirge le linn a iompair thar achair fhada nó ar feadh tréimhsí fada, athruithe amhail ocsaídiú nó athruithe teochta, rudaí a dhéanann dochar don cháilíocht. Déantar dochar don cháilíocht nuair a cheadaítear coinsíneachtaí den sórt sin. Go deimhin, tá na táirgeoirí ar an eolas faoi sin a mhéid sin nach bhfuil an méid a chuirtear ar an margadh i mbulc-choinsíneachtaí anois ach ina chodán beag den líon iomlán a dhíolann STFC.

— Chun cáilíocht táirgí a choimirciú go hiomlán, ba cheart do na táirgeoirí deimhnithe ar le STFC iad an buidéalú a dhéanamh, is é sin le rá é a dhéanamh laistigh den limistéar críochaithe. Tá na táirgeoirí sin freagrach go díreach as gradam an táirge agus is iad tairbhithe ghradam an táirge, gradam a d’fhéadfaí a chur i mbaol murach sin.

Ráthaíocht tionscnaimh

— Maidir leis an gcomhlacht rialúcháin, arna cheapadh ag an údarás inniúil Spáinneach agus arna chreidiúnú ag an gComhlacht Náisiúnta Creidiúnaithe faoi ISO 17065 maidir le teastasú táirge, tá sé gníomhach laistigh den limistéar críochaithe. Tá gá le hinrianaitheacht fhoriomlán chun fíorthionscnamh an amhábhair agus an táirgthe a ráthú. Ní fhéadfaidh ach an comhlacht rialúcháin na gníomhaíochtaí sin a dhéanamh, agus, ar chúiseanna lóistíochta agus airgeadais, ní féidir leis dul chuig fíonlanna sna Ballstáit eile nó i dtríú tíortha chun tionscnamh an fhíona a bhuidéalaítear iontu a ráthú.

— Nuair a sheoltar fíon ar an mórchóir chuig oibreoirí lasmuigh dá raon feidhme, soláthraíonn an comhlacht rialúcháin ráthaíocht i bhfoirm nóta coinsíneachta lena ndeimhnítear tionscnamh an táirge agus go gcomhlíonann sé na sonraíochtaí le haghaidh “Jumilla” go dtí uair a sheolta. É sin ráite, i gcás nach bhfuil aon rialú ina dhiaidh sin, tá an ráthaíocht tionscnaimh sin gan tairbhe chun críocha STFC agus cailleann sí a bailíocht. Is fíor go ndéantar foráil le rialacha an Aontais maidir le comhar leis na comhlachtaí rialúcháin sna tíortha cinn scríbe. Mar sin féin, léirítear le taithí go bhfuil sé sin teoranta do na gnáthrialuithe a dhéanann táirgeoirí. Ní dhéantar seiceáil chuí ar na ceanglais le haghaidh chéim an bhuidéalaithe de réir na sonraíochta iomchuí. Go sonrach, ní mór do gach buidéal ráthaíocht tionscnaimh a thaispeáint i bhfoirm lipéad tánaisteach nó séala uimhrithe. Mar sin féin, ní iarrann oibríochtaí buidéalaithe lasmuigh den limistéar críochaithe na hítimí sin ar an gcomhlacht rialúcháin. Ciallaíonn sé sin nach n-úsáidtear lipéid thánaisteacha ná séalaí uimhrithe d’ainneoin go gceanglaítear leis an tsonraíocht déanamh amhlaidh. Tá an scéala níos measa arís i gcás go ndéantar an buidéalú i dtríú tír, agus seoltar tuairim agus 75 % de “Jumilla” a dhíoltar i mbulc-choinsíneachtaí chuig tíortha lasmuigh den Aontas. I gcásanna den sórt sin, níl sásra i bhfeidhm chun rialuithe a dhéanamh ar na fíonta sin fiú. Thairis sin, ní féidir leis an gcomhlacht rialaithe fios a bheith aige conas a rachaidh táirgí den sórt sin ar an margadh: faoi ainm STFC, faoi ainm eile nó cumaiscthe le fíonta eile.

Rialú a ráthú

— Roimh an iarratas seo ar leasú, bhí deimhniú tionscnaimh ag gabháil le bulc-choinsíneachtaí d’fhíon cosanta arna iarraidh sin ag an oibreoir cláraithe. Bunaithe ar na cúiseanna a leagtar amach thuas, agus ar thaithí, agus an easpa dearbhaithe cáilíochta agus rialaithe i mbulc-choinsíneachtaí á cur san áireamh, dealraíonn sé go bhfuil sé míchuí leanúint de dheimhnithe a eisiúint i gcomhair fíonta a scoireann de bheith faoi réir aon rialaithe sula gcuirtear ar an margadh iad.

— Tá méideanna na mbulc-choinsíneachtaí tar éis a bheith ag laghdú de réir a chéile in imeacht ama, mar a léirítear go soiléir sna figiúirí atá ann faoi láthair. Mar shampla, le linn shéasúr 2010-2011, rinneadh 20 704 heictilítear a onnmhairiú, is é sin tuairim agus 25 % den táirgeadh. I séasúr 2019-2020, onnmhairíodh 8 939 heictilítear, tuairim agus 4 % den táirgeadh. Ní raibh aon bhulc-choinsíneachtaí fíona go dtí seo i séasúr 2021. Leis sin, laghdaítear an réasúnú a thuilleadh maidir le hiarrachtaí ar bith ag an gcomhlacht deimhnithe rialuithe a dhéanamh ós rud é go bhfuil na méideanna an-íseal agus scaipthe go fairsing ar fud cinn scríbe éagsúla.

— Ina theannta sin, creideann an comhlacht rialúcháin é féin agus a údarás inniúil gurb é a tharlaíonn i ndáiríre go gcuirtear na fíonta sin ar an margadh ar deireadh gan STFC “Jumilla”. Ní gá d’aon cheann de na táirgeoirí a bhuidéalaíonn fíon STFC “Jumilla” a gcuid cleachtas a athrú dá bhrí sin ná ní dhéanfar difear dá gcuid leasanna. Ní easaontaíonn táirgeoir ar bith atá ag onnmhairiú ar an mórchóir leis an mbeart seo, beart a fhormheas gach fíonlann agus fíonsaothraí ar leis an Ainmniúchán Tionscnaimh iad. Ní raibh idirghabhálacha ar bith ann le linn an nóis imeachta freasúra náisiúnta chun an leasú seo ar an tsonraíocht a fhormheas.

— Maidir leis an gComhlacht Náisiúnta Creidiúnaithe, a dhéanann iniúchadh bliantúil ar obair an chomhlachta rialúcháin, rinne sé trácht ar an gcaillteanas i rialú ar na méideanna a onnmhairítear le ráthaíocht an chomhlachta rialúcháin. Leis an leasú seo réiteofar na fadhbanna sin freisin, fadhbanna a d’fhéadfadh an bonn a bhaint de stádas an chomhlachta rialúcháin mar chomhlacht creidiúnaithe le haghaidh fíona.

DOICIMÉAD AONAIR

1. Ainm an táirge

Jumilla

2. Cineál an táisc gheografaigh

STFC — Sonrúchán Tionscnaimh faoi Chosaint

3. Catagóirí na dtáirgí fíniúna

1. Fíon

3. Fíon licéir

4. Tuairisc ar na fíonta

1. Fíonta geala (“Jumilla” agus “Jumilla Dulce”)

Cuma: ó dhath na cruaiche go dath an tópáis. Glé agus geal.

Boladh: torthaí úra. D’fhéadfadh sé go mbeadh boladh torthaí triomaithe ó na fíonta milse.

Blas: cothromaíocht idir aigéadacht agus milseacht. Sna fíonta milse, tá an lámh in uachtar ag an milseacht ar an aigéadacht.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 11 Aigéadacht iomlán íosta Ceithre ghram in aghaidh an lítir, a shloinntear mar aigéad tartarach Aigéadacht luaineach uasta (milleachoibhéis de réir an lítir) 13,3 Dé-ocsaíd sulfair iomlán uasta (milleachoibhéis de réir an lítir)

2. Fíonta rosé (“Jumilla” agus “Jumilla Dulce”)

CUR SÍOS TÉACSÚIL GONTA

Cuma: ó dhath bándearg na sú craobh go dath éadrom bradáin. Glé agus geal.

Boladh: torthaí úra. Torthaí dearga. D’fhéadfadh sé go mbeadh boladh torthaí triomaithe ó na fíonta milse.

Blas: aigéadacht chothromaithe. Sna fíonta milse, tá an lámh in uachtar ag an milseacht ar an aigéadacht.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 11,5 Aigéadacht iomlán íosta Ceithre ghram in aghaidh an lítir, a shloinntear mar aigéad tartarach Aigéadacht luaineach uasta (milleachoibhéis de réir an lítir) 13,3 Dé-ocsaíd sulfair iomlán uasta (milleachoibhéis de réir an lítir)

3. Fíonta rosé (Jumilla Monastrell)

CUR SÍOS TÉACSÚIL GONTA

Cuma: ó dhath bándearg na sú craobh go dath éadrom bradáin. Glé agus geal.

Boladh: torthaí úra. Torthaí dearga. D’fhéadfadh sé go mbeadh boladh torthaí triomaithe ó na fíonta milse.

Blas: aigéadacht chothromaithe. Sna fíonta milse, tá an lámh in uachtar ag an milseacht ar an aigéadacht.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 12 Aigéadacht iomlán íosta Ceithre ghram in aghaidh an lítir, a shloinntear mar aigéad tartarach Aigéadacht luaineach uasta (milleachoibhéis de réir an lítir) 13,3 Dé-ocsaíd sulfair iomlán uasta (milleachoibhéis de réir an lítir)

4. Fíonta dearga (Jumilla Monastrell)

CUR SÍOS TÉACSÚIL GONTA

Cuma: ó dhath corcairghorm go dath donnrua, féadfaidh fíonta milse dath an ócair a fhorbairt. Glé agus geal.

Boladh: torthaí dearga. Torthaí dubha. Tá boladh torthaí triomaithe ó na fíonta milse.

Blas: aigéadacht chothromaithe. Tainneach. Sna fíonta milse, tá an lámh in uachtar ag an milseacht ar an aigéadacht.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 12,5 Aigéadacht iomlán íosta Ceithre ghram in aghaidh an lítir, a shloinntear mar aigéad tartarach Aigéadacht luaineach uasta (milleachoibhéis de réir an lítir) 13,3 Dé-ocsaíd sulfair iomlán uasta (milleachoibhéis de réir an lítir)

5. Fíonta dearga (“Jumilla” agus “Jumilla Dulce”)

CUR SÍOS TÉACSÚIL GONTA

Cuma: ó dhath corcairghorm go dath donnrua, féadfaidh fíonta milse dath an ócair a fhorbairt. Glé agus geal.

Boladh: torthaí dearga. Torthaí dubha. Tá boladh torthaí triomaithe ó na fíonta milse.

Blas: aigéadacht chothromaithe. Tainneach. Sna fíonta milse, tá an lámh in uachtar ag an milseacht ar an aigéadacht.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 12 Aigéadacht iomlán íosta Ceithre ghram in aghaidh an lítir, a shloinntear mar aigéad tartarach Aigéadacht luaineach uasta (milleachoibhéis de réir an lítir) 13,3 Dé-ocsaíd sulfair iomlán uasta (milleachoibhéis de réir an lítir)

6. Fíonta licéir (Tinto Monastrell)

CUR SÍOS TÉACSÚIL GONTA

Cuma: ó chaordhearg go hócar. Glé agus geal.

Boladh: torthaí dubha. Torthaí triomaithe.

Blas: tá an lámh in uachtar ag an milseacht ar an aigéadacht. Tainneach.

Tá na ceanglais anailíseacha nach gcuimsítear sa tábla i gcomhréir le reachtaíocht fíona an Aontais atá i bhfeidhm.

Saintréithe anailíseacha ginearálta Neart alcóil iomlán uasta (% de réir toirte) Neart alcóil iomlán íosta (% de réir toirte) 15 Aigéadacht iomlán íosta Aigéadacht luaineach uasta (milleachoibhéis in aghaidh an lítir) Dé-ocsaíd sulfair iomlán uasta (milleachoibhéis in aghaidh an lítir)

5. Cleachtais fhíoneolaíocha

a. Cleachtais fhíoneolaíocha shonracha

An modh saothraithe

D’fhéadfadh sé go mbeadh fíonghoirt a chumhdaítear faoin sonrúchán tionscnaimh faoi chosaint “Jumilla” faoi réir modhanna saothraithe fairsinge nó modhanna diansaothraithe.

Saothrú fairsing: le haghaidh na bhfíonghort ina gcomhlíonann an dlús plandaithe na paraiméadair thalmhaíochta seo a leanas, ar chúiseanna tír-raoin, airde agus báistí agus de bharr fachtóirí comhshaoil eile: uasmhéid 1 900 planda in aghaidh an heicteáir agus íosmhéid 1 100 planda in aghaidh an heicteáir.

Diansaothrú: le haghaidh na bhfíonghort a chomhlíonann na paraiméadair thalmhaíochta seo a leanas, i gcomhréir, arís eile, le dálaí comhshaoil: dlús plandaithe idir 3 350 agus 1 500 planda in aghaidh an heicteáir.

Buantar fíonchaora ar bhealach nach ndéanann dochar dá gcáilíocht. Le haghaidh fíonta a chumhdaítear le STFC, ní úsáidtear ach fíonchaora sláintiúla atá aibí a ndóthain agus atá ag íosmhéid 10.70o Baumé le haghaidh fíonchaora geala agus 11o Baumé le haghaidh fíonchaora dearga.

Ní mór d’fhíonchaora Monastrell a bhfuil sé beartaithe iad a úsáid le haghaidh fíona licéir a bheith ag íosmhéid de 13o Baumé nuair a bhuantar iad.

Le linn a bhfáiscthe, bíonn an t-úrfhíon fíonchaor agus an fíon faoi réir brúnna lena dtugtar uastáirgeacht, i ndiaidh claochlaithe, nach féidir dul thar 74 lítear d’fhíon críochnaithe in aghaidh 100 cileagram fíonchaor.

Chun na próisis aosaithe a ríomh, glactar leis an 1ú lá de mhí Dheireadh Fómhair gach bliain mar an tús.

b. Uastáirgeacht

1. Cineálacha dearga a shaothraítear go fairsing 5 000 cileagram fíonchaora in aghaidh an heicteáir 37 heictilítear in aghaidh an heicteáir

2. Cineálacha geala a shaothraítear go fairsing 5 625 chileagram fíonchaora in aghaidh an heicteáir 41,62 heictilítear in aghaidh an heicteáir

3. Diansaothrú 8 750 cileagram fíonchaora in aghaidh an heicteáir 64,75 heictilítear in aghaidh an heicteáir

6. Limistéar geografach críochaithe

Áirítear sa limistéar táirgeachta le haghaidh fíonta a chumhdaítear leis an sonrúchán tionscnaimh faoi chosaint “Jumilla” talamh atá suite laistigh de bhardais Jumilla, i gcúige Murcia, agus Fuentealamo, Albatana, Ontur, Hellín, Tobarra agus Montealegre del Castillo i gcúige Albacete.

7. Cineál/cineálacha fíniúna

AIRÉN

CABERNET SAUVIGNON

CHARDONNAY

GARNACHA TINTA

GARNACHA TINTORERA

MACABEO - VIURA

MALVASIA AROMATICA - MALVASIA DE SITGES

MERLOT

MONASTRELL

MOSCATEL DE GRANO MENUDO

PEDRO XIMENEZ

PETIT VERDOT

SAUVIGNON BLANC

SYRAH

TEMPRANILLO - CENCIBEL

VERDEJO

8. Cur síos ar an nasc/na naisc

8.1. Fíon

Is é an fhíonchaor Monastrell an fhíonchaor is tábhachtaí, cineál atá an-fhrithsheasmhach agus atá in oiriúint go hiomlán do choinníollacha crua an limistéir, limistéar ina mbíonn triomach, samhraí an-teo agus tréimhsí seaca san Earrach. Táirgeann sé fíonta tathagacha, boga atá saibhir ó thaobh an alcóil agus na haigéadachta de le dea-bholaithe saintréitheacha de thorthaí aibí atá an-soiléir agus le seirbhe atá comhtháite go maith.

Téann na cineálacha údaraithe eile go hiontach le Monastrell, ag cobhsú an datha agus ag cur aigéadacht agus acmhainneacht aosaithe leo, chomh maith leis na dea-bholaithe a chomhchuibhiú go hiomlán.

8.2. Fíonta licéir

Cruthaítear na fíonta seo ó Monastrell, cineál a thugann déine datha dóibh ó mheándéine go déine an-ard, a d’fhéadfadh a bheith beagnach teimhneach, mar thoradh ar na teochtaí arda ar saintréith iad de chuid an limistéir.

9. Ceanglais shonracha bhreise (pacáistiú, lipéadú, ceanglais eile)

Lipéadú

Creat dlíthiúil:

Sa reachtaíocht náisiúnta

Cineál an choinníll bhreise:

Forálacha breise a bhaineann le lipéadú

Tuairisc ar an gcoinníoll:

Ní mór d’ainm an tsonrúcháin tionscnaimh faoi chosaint a bheith le feiceáil go soiléir ar na lipéid, i gclófhoireann nach lú ná 3 mhilliméadar agus nach mó ná 10 milliméadar ar airde.

Ní mór don ainm a bheith le feiceáil in aice na bhfocal “Denominación de Origen Protegida” nó “Denominación de Origen”, focail nach mór a bheith i gclófhoireann nach lú ná 2 mhilimhéadar ar airde, ach nach mór a bheith níos lú i gcónaí ná ainm STFC a ghabhann leis.

Is iad na tagairtí eile na tagairtí a leagtar síos sa reachtaíocht ghinearálta maidir le lipéadú fíona, agus sna rialacha agus rialacháin shonracha maidir le lipéadú arna bhunú ag an mBord Rialála agus atá i bhfeidhm faoi láthair.

Ní mór séalaí d’ardchaighdeán, lipéid thánaisteacha nó lipéid uimhrithe arna n-eisiúint ag an mBord Rialála a áireamh ar an bpacáistíocht. Ní mór don fhíonlann iad a ghreamú agus ní mór iad a bheith le feiceáil go soiléir ar an bpacáistíocht ar bhealach lena gcuirtear cosc ar iad a athúsáid.

Na fíonta a iompar

Creat dlíthiúil

D’eagraíocht a dhéanann STFCanna/tásca geografacha faoi chosaint (TGFCanna) a bhainistiú, nuair a fhoráiltear amhlaidh ag na Ballstáit.

Cineál an choinníll bhreise

Pacáistiú laistigh den limistéar geografach críochaithe

Tuairisc ar an gcoinníoll

Ní mór an fíon faoi chosaint a phacáistiú go heisiach i saoráidí atá suite laistigh de limistéar táirgeachta STFC “Jumilla”.

Chun úsáid chuí STFC a áirithiú, ní mór gach fíon faoi chosaint a sheoladh sa phacáistíocht.

Ní thagann deireadh le táirgeadh fíonta leis an ainmniúchán tionscnaimh leis an bpróiseas faoina n-athraítear úrfhíon fíonchaor go fíon trí choipeadh alcólach agus trí phróisis fhorlíontacha eile, ach cuirtear deireadh leis leis an bpacáistiú. Ní mór an chéim seo a mheas mar an chéim deiridh i dtáirgeadh na bhfíonta sin, ós rud é go mbaineann sé le cleachtais fhíoneolaíocha eile agus féadfaidh na cleachtais sin difear a dhéanamh do na saintréithe speisialta, eadhon: scagachán, cobhsú agus cineálacha éagsúla beart ceartaitheach. Thairis sin, in go leor cásanna, bíonn tréimhse aosaithe i mbuidéil riachtanach chun an fhíon chríochnaithe a thabhairt i gcrích. Thairis sin, tá sé soiléir go méadaítear ar an mbaol go ndéanfar athruithe ar an táirge le linn a iompair thar achair fhada nó ar feadh tréimhsí fada, athruithe amhail ocsaídiú nó athruithe teochta, rudaí a dhéanann dochar don cháilíocht. Chun cáilíocht na fíona a chaomhnú, dá bhrí sin, ní mór é a bhuidéalú laistigh de limistéar críochaithe STFC.

Déanann an t-údarás Spáinneach inniúil an comhlacht rialúcháin a cheapadh agus déanann an Comhlacht Náisiúnta Creidiúnaithe é a chreidiúnú faoi ISO 17065 maidir le teastasú táirge. I gcás méideanna builc a sheoltar chuig oibreoirí lasmuigh den limistéar críochaithe, ní féidir leis an gcomhlacht rialúcháin an tionscnamh agus an chomhlíontacht le STFC “Jumilla” a ráthú ach go dtí an pointe seolta. Mar sin féin, ar chúiseanna lóistíochta agus costais, ní féidir leis an gcomhlacht rialúcháin feidhmiú sna tíortha cinn scríbe, áit nach ndéanann na húdaráis inniúla náisiúnta rialuithe ach an oiread. Téann thart ar 75 % de na bulc-choinsíneachtaí go tríú tíortha. Dá bhrí sin, ní fios don chomhlacht rialúcháin conas a chuirtear na fíonta sin ar an margadh. Is eol dó nach léiríonn na buidéil an lipéad tánaisteach ná an séala uimhrithe mar a cheanglaítear ós rud é nach mbíonn iarratas ar bith ar na lipéid sin ó na hoibríochtaí buidéalaithe. Ciallaíonn sé sin nár cheart go mbeadh oibríocht bhuidéalaithe ar bith a bhaineann le “Jumilla” (STFC) lasmuigh den limistéar críochaithe. Chun an tionscnamh a ráthú agus an rialú a choimirciú, dá bhrí sin, is gá an fíon ar fad a bhuidéalú laistigh den limistéar críochaithe.

Nasc chuig an tsonraíocht táirge

https://www.mapa.gob.es/es/alimentacion/temas/calidad-diferenciada/pcdopjumillamodificacionmayoram05limpio_tcm30-556674.pdf

(1) IO L 347, 20.12.2013, lch. 671.